
			Edellinen osa päättyi näin:

			”Hyvää joulua taloon”, Emilie tervehti ja niiasi. ”Onpa mukavaa, että isoäitikin on täällä.”

			Myös Anna mutisi hyvän joulun toivotuksen, vaikkei kuulostanutkaan kovin sydämelliseltä, ja vältteli katsomasta äitiään. Vanha rouva oli vaiti.

			”Niin, hyvää joulun jatkoa teillekin, Emilie ja Anna”, Hans Anders sanoi vakavana. ”Kuten varmaan ymmärrätte, meidän täytyy puhua eräästä asiasta ennen ateriaa, ja se on valitettavasti varsin ikävä tarina. Äiti lähetti hakemaan minut muutama päivä sitten. Hän kertoi niin järkyttävän tarinan, että sitä on melkein vaikea toistaa. Meidän on pakko selvittää tämä saman tien. On parasta, että istut alas, Emilie.”

			Emilie vapisi vajotessaan tuolille ja hieroessaan käsiään yhteen, sillä hän aavisti pahaa.

			”Kyse on rahasta”, setä jatkoi vakavalla äänellä. ”Suorastaan törkeästä varkaudesta.”

			Trondhjemissä, tapaninpäivänä 1879

			”Tämä on kerta kaikkiaan valtava häpeä”, aloitti Hans Anders Aas, Emilien setä, seudun suurin tukkukauppias. Hans Andersin ilme oli surumielinen ja ääni vakava. Hän keinahteli kantapäillään ja piteli toista kättä korkean nojatuolin selkänojalla ja toista selkänsä takana.

			”Asia on kovin vaikea ja kiusallinen, ja siksi halusinkin puhua siitä ennen kuin Fredrikke ja Judith perheineen saapuvat. En edes oikein tiedä, miten kertoisin tästä.” Hän vaikeni Annan ja Emilien päällysvaatteista huolehtineen palvelustytön tullessa huoneeseen ja seisoi hetken hiljaa tytön kiirehtiessä huoneen halki ja sulkiessa oven perässään.

			Hans Andersin edessä nojatuolissa istui hänen äitinsä, Emilien isoäiti, joka näytti pelokkaalta. Vanhus väänteli käsiään helmoissaan, ja Emilie huomasi, kuinka kapeiksi ja koukkuisiksi isoäidin sormet olivat käyneet. Eniten huomiota herätti kuitenkin vanhastarouvasta huokuva voimakas ahdistus. Hän tuijotti herkeämättä suoraan Emilieen ja näytti siltä kuin voisi purskahtaa itkuun hetkenä minä hyvänsä. Hartiat olivat jännittyneet, leuka tärisi ja hän huohotti.

			Emilie itse oli juuri istuutunut sohvan reunalle, ja Anna vajosi nyt hänen viereensä. Tädin ilme oli kummastunut, vaikka hän olikin tiennyt, että veljellä oli jotakin puhuttavaa heidän kanssaan ennen muiden päivällisvieraiden saapumista.

			Wilhelmina Aas asteli miehensä selän takaa ja taputti tätä hienoisesti olalle, ennen kuin tuli ääneti istumaan Emilien toiselle puolelle. Tukkukauppiaan rouva silitti Emilien selkää ja hymyili, mutta Emilie ei ollut varma, mitä hymy kätki taakseen. Se vaikutti pikemminkin surumieliseltä kuin rohkaisevalta. Huoneessa oli täysin hiljaista lukuun ottamatta suuren heilurikellon tasaista raksutusta seinällä. Kello osoitti kahta minuuttia yli puoli neljän.

			Viimein Hans Anders jatkoi.

			”Oikeastaan asia koskee äitiäsi, Emilie, mutta kuten kaikki tiedämme, Solfrid asuu Stodissa, eikä hänen tilanteensa salli matkustaa näin lyhyellä varoitusajalla.” Hän huokaisi raskaasti. ”Joten minun täytyy puhua hänen kanssaan myöhemmin ja pyytää anteeksi perheemme puolesta.”

			”Niin, täytyy sanoa, että Solfrid tosiaan ansaitsee anteeksipyynnön”, Wilhelmina totesi. Hän silitteli yhä Emilien selkää.

			”Niin tosiaan ansaitsee ja paljon enemmänkin”, tukkukauppias myönteli. Hän veti syvään henkeä ennen kuin kokosi itsensä ja jatkoi.

			”Te ihmettelette varmaankin, mistä minä oikein puhun. Kävi niin, että äiti lähetti minulle sanan muutama päivä sitten”, Hans Anders selitti nyökäten kohti pelokkaan näköistä vanhaarouvaa. ”Hänellä oli minulle jotain kerrottavaa, ja myönnettäköön, että minun oli vaikea uskoa, mitä sain kuulla.”

			Hän piti pienen tauon ja käänsi katseensa jälleen Emilieen.

			”Kutsuin paikalle Knutsenin, pakkahuoneeni päällikön. Sinähän olet tavannut hänet, Emilie. Hän on työskennellyt liikkeessämme yli neljäkymmentä vuotta, ja hän jos joku on perillä siitä, mitä kaikkien näiden vuosien aikana on tapahtunut. Knutsen pystyi oitis vahvistamaan äitini kertomuksen. Aiemmin häntä oli kielletty puhumasta.”

			Hans Anders piti jälleen pienen tauon.

			”Mene jo asiaan, rakas veli. Mistä tässä oikein on kyse, Hans Anders?” kysyi Anna, joka kuusikymmenvuotiaana oli sisarussarjan vanhin. Hän istui hieman etunojassa ja näytti kärsimättömältä.

			”Kyse on kavalluksesta”, tukkukauppias tokaisi. ”Meidän vanhempamme ovat kavaltaneet suuren rahasumman. Puhun nyt Solfridin isän eli Emilien edesmenneen isoisän aluksen vakuutuskorvauksesta. Alus oli nimittäin vakuutettu Nordenfjeldske Sjøforsikringsselskabin vakuutusyhtiössä, ja yhtiö maksoi kahdeksansadan taalerin korvauksen sen upottua. Se tekee kolmetuhatta kaksisataa kruunua nykyrahassa. Rahat menivät minun edesmenneelle isälleni, silloiselle tukkukauppiaalle. Hänet oli näet nimetty Solfridin holhoojaksi. Tämä tapahtui vuonna 1857, jolloin Solfrid oli vasta viisitoistavuotias, ja luonnollisestikin surun murtama menetettyään koko perheensä. Lisäksi hän oli vastikään ollut sairaana.”

			”Et kai tarkoita, että isä kavalsi rahat, Hans Anders?” Anna puuskahti järkyttyneenä.

			”Kyllä tarkoitan, juuri niin siinä kävi.” Annan kolme vuotta nuorempi veli nyökkäsi.

			”Mutta isähän oli rehti mies? Minä ainakin olen elänyt siinä käsityksessä”, Anna kummasteli. Sitten hän käänsi katseensa äitiinsä ja rypisti kulmiaan. ”Ahaa, taidan aavistaa kupletin juonen”, hän mutisi ja voihkaisi tuskastuneena.

			”Isä oli varmasti rehellinen ja kiltti mies, mutta hän oli myös aika lailla äidin tossun alla”, Hans Anders vastasi. ”Äiti tunnusti kaiken. Hän katuu syvästi tekojaan. Parempi myöhään kuin ei milloinkaan.”

			Anna tuhahti kiukkuisesti sanomatta mitään.

			”No niin”, Hans Anders huokaisi. ”Emilien isoisä purjehti kauppahuoneemme laskuun, kuten kaikki tiedätte. Kutsuimme häntä kippari Storsundiksi, ja kaikki pitivät hänestä kovasti.”

			”Hieno mies.” Anna nyökkäsi, ja häntä alkoi väkisinkin hymyilyttää. ”Hänen naurunsa sai koko pakkahuoneen jyrisemään.”

			”Kyllä, sen naurun muistan hyvin”, Hans Anders nyökkäsi ja hymyili hieman. Hymy haihtui nopeasti hänen jatkaessaan.

			”Tuona kohtalokkaana keväänä kippari Storsundin oli tarkoitus matkustaa perheensä kanssa rippijuhliin Vallersundiin, mutta Solfrid oli kuumeessa, joten hänen täytyi jäädä tänne meidän luoksemme. Kippari määrättiin viemään suuri lasti tavaraa liikkeestämme kauppiaille Foseniin, vaikka kyseessä ei ollut työmatka. Lasti saattoi olla liian raskas sääolosuhteisiin nähden, kuten myöhemmin selvisi. Eikä sitä ollut vakuutettu.”

			”Sinäkö määräsit hänet ottamaan kyytiin niin paljon tavaraa?” Anna kysyi mulkaisten vihaisesti äitiään. Vanhus nyökkäsi, ja kyyneleet virtasivat hänen poskilleen.

			”Rukoilen Luojalta anteeksiantoa joka ikinen päivä”, vanharouva kuiskasi. ”Ja minun täytyy pyytää anteeksi myös Solfridilta vielä kerran. Olen tehnyt hänelle suurta vääryyttä! Enkä vain hänelle, vaan myös omalle pojalleni. Odd voisi olla yhä elossa!”

			Emilien mielestä isoäiti vaikutti tänään harvinaisen selväjärkiseltä. Hän puhui totta.

			”Moni muukin asia voisi olla toisin tänä päivänä, jos sinä et olisi sekaantunut kaikkeen!” Anna ärähti.

			”Anna!” Hans Anders vetosi painokkaasti. ”Tiedän, mitä olet saanut kärsiä, ja ymmärrän hyvin, miltä sinusta tuntuu, mutta äiti tunnustaa nyt elämänsä ehtoopuolella kaikki syntinsä ja pyytää anteeksiantoa. Mietipä sitä hieman, sisko kulta.”

			Anna pudisti päätään ja puri leukansa tiukasti yhteen vastaamatta. Hänen äitinsä peitti kasvonsa käsiinsä ja itki hauraat hartiat täristen. Emilien olisi tehnyt mieli mennä halaamaan häntä, mutta sitten Hans Anders alkoi jälleen puhua.

			”Kävi niin, että äiti vaati purjealuksen vakuutusrahojen kirjaamista tavaroiden korvaukseksi, ei itse aluksen”, hän selitti. ”Isällä oli tapana tuoda kirjanpito mukanaan kotiin kerran viikossa käydäkseen tilit läpi ja hyväksyäkseen kaiken, ja hän suostui äidin painostukseen. Se ei varmasti tapahtunut vapaaehtoisesti, mutta mitäpä se merkitsee. Tärkeintä on, että hän teki sen. Hän väärensi asiakirjat. Luonnollisesti Knutsen oli vihittävä salaisuuteen, mutta kuten jo totesin, hänen käskettiin kansanomaisesti sanottuna pitää suunsa supussa, tai muutoin hän menettäisi työnsä.”

			”Voi ei!” Anna voihkaisi. ”Tämä tapahtui siis meidän liikkeessämme!”

			”Niin, sinä et tosin ollut silloin vielä mukana”, Hans Anders totesi.

			”Tiedän, sillä Ottohan eli vielä monta vuotta tapahtuneen jälkeen ja hänellä oli oma kauppahuoneensa. Jäätyäni leskeksi me kuitenkin yhdistimme liikkeemme, joten on meidän asiamme selvittää tämä sotku”, Anna sanoi tiukasti.

			”Olen täysin samaa mieltä, mutta en halua, että sinä kärsit tästä. Ethän ollut millään tavoin osallinen tapahtuneeseen”, Hans Anders sanoi.

			”Et ollut sinäkään”, Anna tokaisi. ”Miten ajattelit hoitaa asian? Sinullahan on ollut jo hieman aikaa miettiä sitä.”

			”Niin.” Hans Anders raapi kaulaansa. ”Olen huolellisesti tarkistanut, että kaikki pitää paikkansa, ja niin se vain on. Asiasta ei ole epäilystäkään. Olen pohtinut seurauksia ja parasta ratkaisua. Solfridin on tietenkin saatava rahat, jotka oikeudenmukaisesti olivat hänen, mukaan lukien kaikkina näinä vuosina kertyneet korot. Summasta tulee melko mittava, mutta niin sen on oltava, ja me saamme rahat kyllä helposti kokoon. Kyse on enää siitä, miten hoidamme asian käytännössä. Minua arveluttaa antaa hänelle koko summa tuosta vain, vaikka se olisikin oikein. Korkoineen puhumme reilusti yli kuudestatuhannesta kruunusta. Mitä mieltä sinä olet, Emilie?”

			”Voi, kuulostaa melkein käsittämättömältä! Minun täytyy puhua asiasta äidin kanssa”, Emilie vastasi hiljaa. Olisi ehkä ollut luontevaa lisätä tiedon olevan melkoinen järkytys, jota hänen pitäisi ensin sulatella, mutta Emilie ei halunnut valehdella. Hän oli nimittäin tiennyt rahoista, joten aivan yllättäen asia ei tullut. Hän ei vain ollut osannut aavistaa isoäidin saavan päähänsä tunnustaa koko jutun. Luultavasti se oli tapahtunut sen jälkeen, kun Emilie oli kysellyt vanhukselta vakuutuksesta, mutta isoäiti ei ilmeisesti ollut maininnut siitä Hans Andersille. Oli helppo huomata, miten uupunut vanharouva jo oli. Kyyneleet valuivat yhä kasvoille painettujen sormien lomasta, mutta hän ei enää nyyhkyttänyt eikä tärissyt.

			”Juuri niin minä toivonkin sinun tekevän, Emilie”, Hans Anders sanoi. ”Puhu asiasta äitisi kanssa. Paras olisi, jos saisimme hänet tänne Trondhjemiin, ja mieluiten ilman aviomiestään, mutta en tiedä, onnistuuko se. Magnar on hänen holhoojansa, joten meidän on syytä edetä varovasti, ettemme tule tehneeksi jälleen uutta vääryyttä.”

			”Voin kirjoittaa Jorunn-tädille ja pyytää häntä antamaan kirjeen äidille seuraavan kerran, kun äiti menee Salstadiin”, Emilie ehdotti.

			”Se kuulostaa hyvältä.” Hans Anders nyökkäsi ja hymyili. ”Olen ymmärtänyt, että Solfrid käy Salstadissa usein. Ja on varmasti siellä nytkin, tilallahan pidetään tänä iltana joulutanssiaiset. Magnar ei taida kuitenkaan olla mukana?”

			”Ei, veikkaan hänen istuvan kotosalla, kun äiti auttaa tarjoilussa”, Emilie sanoi vakavana.

			Hän muisti elävästi edellisvuoden tanssiaiset, joissa Even Conrad oli vetänyt äidin tanssimaan. He olivat olleet melkoinen näky tanssilattialla. Komea ja sympaattinen upseeri oli varmasti tänäkin vuonna paikalla.

		

	
		
			2

			Magnar Haugen ei kuitenkaan istunut kotona sillä aikaa, kun tukkukauppias Aasin suuressa ja hienossa talossa setvittiin arkaluontoista asiaa. Päinvastoin, hän oli ulkona hiihtämässä, ja hänellä oli suunnitelma, jonka hän aikoi myös toteuttaa. Täyden paloviinapullon paino sai sarkatakin repsottamaan vinossa, mutta vinossa kulki mieskin, sillä hänen oikeaa lonkkaansa ja polveaan särki yhä kaatumisen jäljiltä. Hän oli könynnyt humalapäissään Salstadin edellisen teurastuspäivän jälkeen.

			Pelkkä ajatuskin hävetti. Ei oikeastaan siksi, että hän oli rikkonut raittiuslupauksensa, vaan pikemminkin, koska hän oli joutunut tukkanuottasille Nesetin Arvidin kanssa. Oli ollut hiuskarvan varassa, etteivät hän ja Arvid olleet käyneet oikein puukkohippasille, mutta Magnar oli kaikeksi onneksi liukastunut ja kaatunut, ja sitten Jon Salstad oli rynnännyt paikalle ja keskeyttänyt rähinän. Hyvä niin, mutta välikohtaus ei ollut varsinaisesti nostanut Magnarin arvostusta, ja hänen maineensa kylällä oli tarpeeksi kehno jo entuudestaan.

			Eikä siinä edes ollut vielä kaikki. Magnar oli nimittäin tuntenut jonkun potkaisevan jalat hänen altaan, juuri kun hän oli syöksymässä Arvidin kimppuun, ja vain Didrik oli seissyt hänen takanaan. Kukaan muu kuin hänen kolmetoistavuotias poikansa ei ollut voinut kampittaa häntä, mutta kumpikaan heistä ei ollut maininnut asiasta jälkikäteen. Magnar ei oikein tiennyt, mitä hänen pitäisi asiasta ajatella. Pojan ei tietenkään pitäisi potkia isäänsä maihin, mutta se oli kieltämättä pelastanut tilanteen, se hänen oli myönnettävä.

			”Hmph. Olkoon koko asia”, hän mutisi itsekseen hiihdellessään verkkaisesti jalan syvyisessä lumihangessa. Hän oli käynyt hakemassa viinaa eräältä läheiseltä pientilalta ja hiihtänyt Haugenin ohi. Pää kuhisi ajatuksista, ja olo oli kurja ja arvoton. Minkä tähden hän oikeastaan edes eli?

			Hän oli pelkkä myllynkivi Solfridille, jonka kanssa hän oli jostain kumman syystä päätynyt naimisiin. Kaikki olivat haikailleet kauniin ja etevän Solfridin perään, ja yhtäkkiä Magnarille oli tarjottu liittoa hänen kanssaan. Hänen olisi tietysti pitänyt kieltäytyä. Olisi pitänyt jo silloin ymmärtää, etteivät he sopineet yhteen. Tarjous oli vain ollut liian houkutteleva. Solfrid oli sitä paitsi tosissaan yrittänyt saada liiton toimimaan, se oli pakko myöntää. Magnarista itsestään ei vain ollut siihen. Hänen luonteenlaatunsa oli aivan toisenlainen kuin Solfridilla.

			Ja nyt oma poikakin halveksi häntä.

			Hänellä ei tosiaan ollut enää paljonkaan syytä elää!

			Hänen suunnitelmansa ei ollut aivan selkeä, mutta hän mietti, että joisi itsensä humalaan ja istuisi metsässä hankeen jäätyäkseen kuoliaaksi. Kaikki olisi nopeasti ohi. Hän muisti kaatuneensa ja loukanneensa itsensä toistamiseen kotimatkalla Salstadista, umpikännissä ja kuolemanväsyneenä. Oli ollut niin houkuttelevaa vain sulkea silmät ja lipua pois. Hän ei pystynyt unohtamaan sitä tunnetta. Hän oli ollut suunnattoman ärtynyt, kun Solfrid ja Didrik olivat kiskoneet hänet jaloilleen ja pakottaneet jatkamaan matkaa. Aivan kuin nämä olisivat riistäneet häneltä kipeästi kaivatun, autuaan levon.

			Stodissa oli tänäänkin kireä pakkanen. Ilma oli melkein tyyni, ja lumi roikkui raskaana puiden oksilla. Vain Magnarin suksien jättämät jäljet rikkoivat valkoisen hangen, mutta hän ei piitannut maiseman koskemattomasta kauneudesta. Lisäksi oli jo alkanut hämärtää, mutta sää oli niin kirkas ja maisema niin hohtavan valkea, että hän tuskin oli edes huomannut sitä. Hän eteni verkkaan, vaikka lonkka ja polvi olivat itse asiassa molemmat vertyneet hieman hänen lämmettyään.

			Raskaasti huokaisten hän pysähtyi valtavan vanhan männyn kohdalle, joka toimi hänen maamerkkinään metsässä. Hän laski pitkän sauvan nojaamaan runkoa vasten ja kaivoi esiin viinapullon. Itse pullo hänellä oli ollut jo pitkään, mutta sen sisällön hän oli ostanut kahdellakymmenelläviidellä äyrillä, mikä vastasi yhden Salstadista saadun taksvärkkipäivän palkkaa. Ylimääräisestä työstä sai sitten viisikymmentä äyriä päivältä. Solfrid taas ansaitsi miltei kruunun verran, kun oli vastuussa suurtilan juhlajärjestelyistä kuten esimerkiksi tänään.

			Siinäkin suhteessa vaimo oli häntä parempi.

			Asialle oli tehtävä jotain, ja Magnar tajusi, että oli hänen asiansa tarttua toimeen. Hän painoi viinapullon syvälle lumeen aivan männyn rungon viereen paikkaan, johon tuuli oli kinostanut hieman lunta. Viinassa oli se hyvä puoli, ettei se jäätynyt eikä halkaissut pulloa, joten se säilyisi siellä pitkään.

			Magnar tosin saattaisi tarvita sitä jo hyvinkin pian.

			Hän jatkoi matkaansa ja pohti nyt toista suunnitelmaansa, joka koski rahaa. Oli nöyryyttävää, ettei Solfrid ollut aikonut kertoa hänelle vakuutuksesta, mutta Magnaria oli lykästänyt ja hän oli löytänyt Emilien lähettämän kirjeen. Kahdeksansataa taaleria! Siis yli kolmetuhatta kruunua hänen laskujensa mukaan. Se oli valtava määrä rahaa, riittävästi kunnollisen tilan ostamiseen tai johonkin muuhun hankkeeseen. Jos hän ja Solfrid saisivat rahat käsiinsä, kaikki muuttuisi, ja hänellä olikin pari ovelaa tuumaa. Hän piti varsin mahdollisena, että Solfrid suostuisi siihen, ja silloin molempien elämä muuttuisi paremmaksi.

			Tämä suunnitelma kurkotti elämään, kun taas toinen johti kuolemaan. Hän joko onnistuisi tai sitten luopuisi kaikista ponnisteluistaan.

			Ongelma oli se, että elämän jatkuminen riippui varoista, joita he eivät ehkä koskaan edes saisi. Herrasväki oli rikasta siksi, että he olivat niin itaria ja ahneita. He eivät luopuneet omastaan, ellei ollut aivan pakko. Magnar oli itse työskennellyt nuoruudessaan Trondhjemissä ja nähnyt aivan tarpeeksi hienostelevia pöyhkeilijöitä, jotka puhua pälpättivät toisilleen kernaasti saksaa ja luulivat olevansa Jumalasta seuraavia. Hekö nyt muka antaisivat yhtäkkiä kasapäin rahaa hänen kaltaiselleen miehelle?

			Ei, sitä hän ei uskonut. Mutta kenties Solfrid oli eri asia? Siihen pieneen toivon rippuseen hänen oli tarrauduttava. Suuri se ei ollut, mutta riittävä, jotta hän voisi vielä viivyttää paloviinan ja siunatun kylmyyden kutsua. Riittävä ruokkimaan pienen pientä toivoa siitä, että hän voisi yhä valita elämän.

			Hän ohitti jälleen Haugenin ja näki, että Didrikin sukset nojasivat nyt seinää vasten. Poika oli palannut kotiin käytyään kokemassa luvattomat ansansa ylhäällä tunturin rinteellä. Seudun metsästysoikeudet kuuluivat Salstadille, mutta nyt oli joulu, eikä suurtilallinen luultavasti välittäisi, etenkään kun kyse oli heidän omista torppareistaan Haugeneista. Salstadissa oli aina pidetty Solfridista.

			Magnarilla ei ollut halua kohdata poikaansa tänä iltana, joten hän hiihteli laskeutuvassa pimeydessä pihan ohi ja kääntyi Salstadiin vievälle polulle. Taivas oli täyttynyt tähdistä, ja kuun kaistale valaisi maisemaa, joten suurtilalle vievää latua oli helppo seurata. Taianomainen valo oli petollisen vaarallista, eikä kumpuja tai kuoppia ollut helppo erottaa, mutta ladulla hiihtäminen sujui vaivatta, sillä jäljet näkyivät selvästi.

			Magnar seurasi Solfridin jälkiä ja ajatteli vaimoaan haikeuden ja kaipauksen vallassa. Hän toivoi sydämensä pohjasta, että olisi voinut tarjota Solfridille tämän ansaitseman elämän. Kenelläkään ei ollut parempaa vaimoa. Mutta Solfrid ei oikeastaan ollut hänen, eikä totta puhuen ollut koskaan ollutkaan. Solfrid oli aina kuulunut Odd Aasille, jopa sen jälkeen, kun oli saanut tietää miehen kaatuneen Amerikan sisällissodassa. Magnar ei ollut koskaan päässyt osalliseksi siitä aidosta ja lämpimästä rakkaudesta, jonka Odd ja Solfrid olivat jakaneet. Sitä oli miltei mahdotonta käsittää, mutta niin asiat vain olivat. Solfrid ei ollut koskaan rakastanut Magnaria, vaan ainoastaan hyväksynyt miehen ollessaan epätoivoinen ja murtunut. Magnar oli aina ollut pelkkä hätäratkaisu.

			Niin ei voinut enää jatkua.

			Magnar laski hyvää vauhtia alas pientä rinnettä ja oli vähällä kaatua osuessaan kuoppaan, jossa joku oli näköjään kaatunut lumeen. Hän pysähtyi katsomaan suurta painaumaa ja huomasi samalla myös toiset suksenjäljet. Ne eivät olleet yhtä tuoreet kuin Solfridin tänään jättämät, ja Magnar arvioi niiden olevan muutaman päivän vanhat, mutta luntahan ei ollut tullut pariin päivään.

			”Hm!” Magnar murahti ja rypisti otsaansa. ”Näyttää kovasti siltä, että kaksi ihmistä on törmännyt tässä ja kaatunut kumoon.”

			Hän kohotti katsettaan ja katseli alaspäin rinnettä, ja silloin hän huomasi, että hiihtäjät olivat jatkaneet matkaa rinnakkain Salstadiin päin.

			Solfrid oli käynyt suurtilalla kaksi päivää ennen joulua. Ja tässä hän oli kohdannut jonkun. Sitten he olivat jatkaneet yhdessä Salstadiin. Tänään vaimo oli luonnollisesti hiihtänyt omia jälkiään pitkin, ja ne olivat toisia jälkiä selkeämmät, mutta tapahtumat oli silti kirjoitettu lumeen, ja Magnar luki niitä kuin avointa kirjaa. Hän seurasi jälkiä metsänreunaan, missä polku yhtyi maantiehen, ja näki kahden hiihtäjän seisoskelleen siinä hetken, sillä lumi oli täynnä sauvojen painaumia. Sitten he olivat lähteneet eri suuntiin, Solfrid Salstadiin ja toinen kulkija vasemmalle.

			Ajatuksiinsa vaipuneena Magnar jäi toviksi paikoilleen pohtimaan näkemäänsä. Majuri Conradhan vietti joulunpyhät Salstadissa, ja mies oli varmasti saapunut jo muutamaa päivää aiemmin, joten saattoi aivan hyvin olla, että Solfrid oli kohdannut juuri hänet. He olivat saattaneet myös sopia tapaamisesta etukäteen. Ehkäpä he olivat syleilleet toisiaan niin kiihkeästi, että olivat menettäneet tasapainonsa ja pyllähtäneet yhdessä hankeen. Ties kuinka kauan he olivat maanneet siinä ennen kuin olivat jatkaneet matkaa. Silloin oli varmasti ollut kylmä, muttei kuitenkaan aivan yhtä kova pakkanen kuin nyt.

			Magnar jatkoi kulkuaan entistäkin lannistuneempana ja seurasi nyt toista latua. Hän halusi nähdä, minne se johti, sillä se saattoi hyvinkin olla jonkun muun kuin sen hemmetin upseerin tekemä. Latu ei vienyt toiselle tilalle vaan ylös kukkulalle, josta oli hyvät näkymät. Tuntematon hiihtäjä oli seissyt hetken harjanteen laella, ja Magnar pysähtyi samaan paikkaan. Hän huomasi revontulten alkaneen leiskua taivaalla, ja tähtien ja kuun valo soi myös loistettaan, joten kukkulan laelta näki melkein koko matkan suurtilalle asti.

			”Tässä sinä olet siis seissyt ja katsellut, kun Solfrid on hiihtänyt loppumatkan, senkin kirottu…” Hän ei keksinyt sopivaa solvausta, joten lopetti lauseen tuhahdukseen. Sitten hän laski alas samaa latua, jonka toinen hiihtäjä oli tehnyt harjanteen toiselle puolelle, ja seurasi sitä sitten kaaressa saapuen Salstadiin päinvastaisesta suunnasta kuin Solfrid.

			”Niinpä tietysti. Siten näytti aivan kuin ette olisi tavanneetkaan”, Magnar ärähti ja pysähtyi hetkeksi ennen kuin saapui suurelle pihamaalle, jota mahtavat rakennukset reunustivat. Ihmiset, hevoset ja reet olivat tampanneet lumen kovaksi ja kiinteäksi.

			Suurtilan useista kolkista kajasti valoa. Siellä ei siis piitattu öljyn hinnasta. Yksi lyhty valaisi pakaritupaa, kun taas toinen roikkui pääsisäänkäynnin luona. Jopa ulkohuussin seinällä roikkui oma lyhty. Aiempina vuosina tilalla ei ollut ollut sentään näin prameaa, sen verran Magnar tiesi, vaikkei hän itse ollutkaan ollut joulutanssiaisissa, vaan pelkästään kuullut Solfridin kertomuksia.

			Ja nyt vaimo oli taas täällä sen penteleen majurin kanssa.

			Magnar yritti olla ärsyyntymättä, mutta mustasukkaisuus riivasi häntä, vaikka hän olikin juuri äsken pohtinut, ettei Solfrid oikeastaan kuulunut hänelle. Hän raapi niskaansa muistaessaan sen, mutta rintaa kaihersi silti. Solfrid oli hänen vaimonsa. Ei ollut oikein, että vaimo piti samaan aikaan peliä Conradin kanssa.

			Sellainen ei ollut sitä paitsi Magnarin mielestä Solfridin tapaista. Solfrid oli aina ollut rehti ja suoraselkäinen, eikä hänen säädyllisyyttään voinut kukaan kyseenalaistaa. Olihan Solfrid tietysti saanut lapsen avioliiton ulkopuolella, mutta sellainen ei ollut mitenkään tavatonta, ja hän ja Oddhan olivat kuitenkin aikoneet avioitua. Rehellisyyden nimissä Magnarin oli myönnettävä, ettei Solfrid ollut voinut tietää, että Odd huijattaisiin lähtemään Amerikkaan.

			”Hmph!” Magnar tuhahti ja eteni varovasti eteenpäin valtavan navetan seinustaa pitkin. Siellä hän riisui suksensa ja nosti ne pystyyn seinää vasten. Valkoiseksi kalkitut navetan seinät olivat kiviset ja niin paksut, että pienet ikkunat oli upotettu syvälle seinän muuriin. Sisällä parsissa oli kymmeniä lypsylehmiä. Lisäksi pilttuissa oli hevosia, ja karsinoissa käyskenteli vasikoita, sikoja ja lampaita, jotka olivat säästyneet joulua edeltävältä teurastukselta. Sisällä oli varmasti mukavan lämmintä.

			Magnarin teki mieli mennä sisään lämmittelemään, mutta yhtäkkiä hän kuuli jonkun tulevan pakarituvasta, joten hän painautui kylmää seinää vasten ja seisoi aivan hiljaa. Hän huomasi, että tulija oli nainen, joka ohittaisi hänet aivan läheltä oikaistessaan vierestä päärakennuksen sisäänkäynnille. Sitten nainen kääntyikin kyökin ovelle päin tullen entistäkin lähemmäs. Ulkolyhdyt valaisivat sen verran hyvin, ettei naisen tarvinnut kantaa lyhtyä mukanaan, ja Magnar näki hyvin, kuka kulkija oli. Hän tajusi myös, että nainen tulisi varsin todennäköisesti huomaamaan hänet.

			Kaikki vieraat olivat jo saapuneet tanssiaisiin, ja Salstadin päärakennuksen saleissa riitti tungokseen asti juhlapukuista väkeä, niin vanhoja kuin nuoriakin. Useimmilla huoneissa käyskentelevillä ihmisillä oli lasi tai kuppi kädessään, kun taas istuvat vieraat saattoivat välillä laskea juomansa pöytään. Moni nautti punssia, mutta tarjolla oli myös kahvia, johon oli usein lorautettu tilkka viinaa ja hieman fariinisokeria. Lisäksi halukkaille oli tarjolla kuumaa mustaherukkatotia. Puheensorina kävi vilkkaana ja sieltä täältä kuului naurua ja ilonpitoa. Yhden salin katonraja oli sakeanaan savusta, sillä miehet seisoskelivat siellä sikareineen ja piippuineen. Naisväki sen sijaan oli kerääntynyt pääasiassa juhlasalia lähinnä olevaan huoneeseen.

			Saliin johtavat suuret pariovet olivat auki, ja yhdestä nurkasta kantautui musiikkia korokkeelta. Siellä kolme frakkiin pukeutunutta miestä soitti viulua, alttoviulua ja selloa, vaikka saleissa raikuva puhe ja nauru peittivätkin musisoinnin lähes kokonaan alleen. Salissa oli pitkä u:n muotoinen pöytä, jolle oli katettu lautaset, lasit ja aterimet, ja pöytä oli koristeltu kynttilänjaloilla sekä silkkipaperikukkasilla. Pöydälle oli aseteltu myös vihreitä havunoksia, joihin oli sidottu punaisia joulurusetteja, ja katosta roikkui kaksi suurta kristallikruunua, joiden sisällä paloivat kirkkaat öljylamput. Seinilläkin oli öljylamppuja, joten sali oli hyvin valaistu.

			Solfrid Haugen valvoi ja johti kaikkea, ja aivan pian vieraita kehotettaisiin istumaan juhlapöytään. Vaikka hänellä oli paljon huolehdittavaa, hän yritti hymyillä ja olla ystävällinen sekä talon omille että tanssiaisiin palkatuille piioille. Perinteen mukaisesti pääruoaksi tarjoiltaisiin vasikkapataa. Suurin osa ruoasta keitettiin suurissa padoissa ulkona pakarituvassa, mutta myös kyökki kävi kuumana Solfridin kurkistaessa sinne.

			”Alkaako olla valmista?” Solfrid kysyi ja kohdisti katseensa Ingridiin, hieman yli viisikymppiseen emäntäpiikaan. Ingrid oli suurikokoinen ja vahva, oikeastaan varsin komea nainen. Hän oli hieman pyylevä, ja hänen kasvojensa iho oli sileä. Solfrid ei muistanut koskaan kuulleensa Ingridin nauravan, ja totta puhuen hän ei ollut myöskään havainnut ainuttakaan aitoa hymyä naisen kasvoilla. Mutta emäntäpiika oli taitava ja luotettava ja hoiti työnsä ripeämmin kuin kukaan muu.

			”Pian”, Ingrid tokaisi kireästi. Hän ei sanonut koskaan enempää kuin oli pakko, mutta tänään hän oli tavallistakin vähäsanaisempi ja tuimempi. Solfrid tiesi hänen inhoavan sitä, että tavallinen torpparin eukko määräili häntä. Aivan sama mitä Solfrid teki tai sanoi, Ingridin vastarinta ei murtunut. Pari piikaa hyöri keittiössä valmistamassa ruokaa ja keittämässä kahvia, ja vielä yksi piika saapui täyttämään tyhjentynyttä punssikulhoa. Se oli Liv Grønningen, ja hän näytti huvittuneelta.

			”Luoja paratkoon, miten he juovat”, hän sanoi hihittäen.

			”Älä puhu vieraista tuolla tavalla, Liv”, Solfrid nuhteli, mutta soi samalla tytölle pienen hymyn. ”Vien punssikulho takaisin saliin. Menisitkö pakaritupaan kysymään, milloin voimme alkaa kantaa ruokia sisään, Liv?”

			”Minä vastaan siitä!” Ingrid tiuskaisi. ”Menen itse.” Sitten hän katosi ulos, ja Liv katsoi Solfridia epävarmasti. Solfrid vain hymyili ja kohautti olkapäitään.

			”Ota sinä sitten tuo punssikulho”, Solfrid sanoi, ja Liv hymyili takaisin pyöräyttäen silmiään yhteisymmärryksen merkiksi.

			Solfrid palasi juhlasaliin, mutta kaikki oli erinomaisessa järjestyksessä, joten hän jatkoi matkaansa muihin huoneisiin nähdäkseen, olisiko niissä jotakin tehtävää. Lähimmässä huoneessa keskellä naisjoukkoa seisoi Jorunn Salstad, suurtilan valtiatar, posliinikuppi kädessään. Hänen valpas katseensa tavoitti heti Solfridin. Hän nyökkäsi tuskin huomattavasti, joten Solfrid meni hänen luokseen ja niiasi.

			Solfrid oli tänä iltana pukeutunut kauniiseen hameeseen, valkoiseen puseroon ja liiviin, ja hänellä oli jalassaan hienot nahkakengät. Asu oli tietenkin lainassa Salstadista. Miehustaa koristi vaatimaton solki, jolla pusero kiinnitettiin. Myös Jorunnilla oli yllään talonpoikaisvaatteet, hame ja pusero, mutta hänen vaatteensa olivat paljon ylellisemmät, ja niissä oli erivärisiä, koreita kirjailuja. Solki itsessäänkin oli jo vaikuttava taidonnäyte. Valkoista juhlahuivia koristivat sirot kirjailut ja helmet, ja se peitti nutturan niskassa. Solfridin kampaus oli samanlainen, mutta hänen huivissaan ei ollut kirjailuja tai helmiä. Myös osalla vieraista oli samantyyppiset komeat talonpoikaisvaatteet, mutta useimmilla naisilla oli yllään leningit, sievät röijyt ja pienet hatut. Niin myös Saralla, Jorunnin miniällä, joka seisoi hymyillen anoppinsa vieressä.

			”Onko kaikki valmista, Solfrid?” Jorunn kysyi.

			”Uskoisin niin, rouva Salstad”, Solfrid vastasi muodollisesti nyt, kun muut olivat kuulemassa. ”Olemme pian valmiita tarjoilemaan ruoan.”

			”Olet selvästikin hoitanut valmistelut hyvin. Anna minulle merkki, kun voin kutsua vieraat pöytään”, Jorunn pyysi. ”Mutta asialla ei ole kiirettä, sillä väki viihtyy hyvin.”

			”Aivan pian, rouva”, Solfrid vakuutti. ”Ajattelin vain kiertää katsomassa, että kaikki on kunnossa.”

			”Tee niin.” Jorunn nyökkäsi.

			”Sinulla riittää työtä!” Sara huudahti hymyillen. ”Olen vaikuttunut siitä, miten hoidat kaiken, Solfrid, ja aion ottaa siitä opikseni. Pidän myös tavasta, jolla ohjeistat muita, aina ystävällisesti mutta silti selkeästi.”

			”Kiitos, Sara-rouva”, Solfrid vastasi ja niiasi nuorelle naiselle, joka oli Emilien ystävätär ja naimisissa tilan perillisen, Jonin, kanssa. Tuntui oudolta, että Emilie oli ollut voudin tyttären kaaso, mutta tytär oli suoriutunut siitä kunnialla. Solfrid tunsi olevansa puristuksissa kahden maailman välissä, aivan kuin hänellä olisi ollut jalka kahden oven välissä. Silti hän eli niistä kahdesta vaatimattomammassa. 

			”Meillä kaikilla on omat tapamme johtaa”, hän kuuli Jorunnin lausuvan jatkaessaan matkaansa, joten saattoi hyvinkin olla, että talon emäntä oli hieman pahastunut siitä, miten miniä ylisti palkollista. Solfrid esitti, ettei muka kuullut sitä, mutta huomasi silti Saran vakuuttelevan, ettei ollut sanonut niin arvostellakseen muita, oli vain vaikuttunut nähdessään, kuinka Solfrid selviytyi kaikesta. Enempää Solfrid ei kuullutkaan, sillä puhe ja nauru peittivät kaiken alleen.

			Hän ohitti opettajattaren, joka toimisi tänäkin vuonna Even Conradin pöytädaamina, vaikka neidin tiukkapipoisuus toisinaan turhauttikin majuria. Solfrid hymyili opettajattarelle ja sai vastaukseksi armollisen nyökkäyksen, minkä jälkeen nainen käänsi katseensa ja alkoi jutella Steinkjerin apteekkarin tyttären kanssa. Solfrid huomasi, että tällä oli raittiusseuran merkki rintapielessään, ja raittiusaatteesta nuo kaksi luultavasti keskustelivatkin hiljaisella äänellä.

			Kaikki näytti olevan erinomaisessa järjestyksessä naisväen keskuudessa, joten Solfrid livahti vähin äänin eteenpäin miesten puolelle. Tupakansavuisessa salissa oli epämiellyttävä hengittää, ja metelikin oli kovempi. Naurunremakat raikuivat pitkin salia, erityisesti Even Conradin ympärillä seisovassa joukossa. Myös hänellä oli sytytetty sikari kädessään, mutta hän ei vaikuttanut oikeastaan polttavan sitä, heilutteli sitä vain vilkkaasti puhuessaan. Hän kertoi hupaisaa tarinaa jostakin sotaharjoituksesta, kun Solfrid lähestyi. Evenin katse haki heti Solfridin katsetta, mutta hän käänsi sen nopeasti ja jatkoi kertomustaan paljastamatta mitään. Miehet mylvivät naurusta, kun Conrad pääsi jutun ytimeen. Solfrid ei aivan kuullut, mistä oli kyse, sillä hänen sydämensä takoi ja veri kohisi kiivaasti korvissa.

			Kuin huomaamatta hänen mieleensä palasi kaksi päivää ennen joulua tapahtunut yllättävä kohtaaminen. Hän oli vahingossa törmännyt Eveniin ladulla, ja he olivat muksahtaneet yhdessä lumeen maaten päällekkäin muutamien kiihkeiden sekuntien ajan. Silloin hän oli säikähtänyt, mutta nyt jälkikäteen hän muisteli tapahtunutta ilolla, vaikka häntä hävettikin hieman. Even oli suudellut häntä otsalle, mikä oli täysin sopimatonta. He olivat jatkaneet matkaa rinnatusten ja puhelleet luottamuksellisesti, ja se oli ollut ihanaa, mutta sekään ei ollut säädyllistä naimisissa olevalle naiselle, ja kaikkein vähiten soveliaita olivat tunteet, joita mies hänessä herätti. Hänen oli yritettävä tukahduttaa ne, siirrettävä huomionsa käsillä oleviin tehtäviin ja vastuuseen.

			Liv Grønningen oli jälleen asemissa punssikulhon luona ja kauhoi juomaa kaikille halukkaille punastellen ja hihitellen aina, kun miehet heittelivät rohkeita huomautuksia. Solfrid mietti, että Liv sai varmaankin kuulla kaikenlaisia juttuja, jotka eivät sopineet nuoren naisen korville, mutta eiköhän tyttö kestänyt sen. Köyhälle pientilallisen tyttärelle joka tapauksessa oli suuri seikkailu kokea tällaiset tanssiaiset, jonne kerääntyi herrasväkeä eri puolilta Trøndelagia.

			Näytti siltä kuin Conrad olisi halunnut päästä puheisiin Solfridin kanssa, mikä sai Solfridin sydämen moukaroimaan entistä villimmin. Hänestä tuntui aivan kuin näkymätön voima olisi vetänyt häntä miehen luo, joten hän kiiruhti sen sijaan Livin pakeille.

			”Oletpas sinä näppärä tässä, Liv”, Solfrid kehui. ”Pidän huolen, että mainitsen siitä Jorunnille.”

			”Voi ei, enhän minä”, Liv tuhahti posket punoittaen mutta silminnähden ilahtuneena.

			”Sano vain kiitos, kun sinua kehutaan”, Solfrid neuvoi. ”Vaatimattomuus on hyve, muttei sentään aina.”

			”Totta joka sana”, Solfridin takaa kuului tuttu miehen ääni, ja kääntyessään hän näki Jon Salstadin hymyilevät kasvot. ”Olet tosiaan taitava, Liv.” Jon käänsi katseensa Solfridiin. ”Kuten totisesti myös sinä, Solfrid-täti.”

			”Kiitoksia paljon”, Solfrid vastasi melko yllättyneenä siitä, että Jon kutsui häntä tädiksi muiden kuullen. Eihän hän edes oikeasti ollut nuorukaisen täti. Hänestä olisi kyllä voinut tulla sellainen, jos hän olisi saanut mennä naimisiin Oddin kanssa. Hyvä puoli oli se, että nyt kaikki tiesivät asiasta.

			”Tässä talossa on tosiaan taitavaa väkeä”, Even Conradkin kajautti. ”On aina ilo olla vieraana tällä tilalla.” Hän tuli Solfridin viereen ja ojensi kuppinsa saadakseen lisää punssia, ja Liv tarjoili hänelle.

			”Kiitoksia, herra majuri”, Solfrid vastasi hieman hermostuneesti. ”Suokaa anteeksi, minun on käytävä pakarituvassa katsomassa, joko tarjoilu voidaan aloittaa.”

			”Mutta Ingridhän meni jo sinne”, hän kuuli Livin sanovan livahtaessaan ulos.

			Trondhjemissä tukkukauppias Aasin koko perhe oli nyt kokoontunut ruokapöydän ääreen. Kun kaikki olivat istuutuneet, Hans Anders toivotti heidät tervetulleiksi, minkä jälkeen Wilhelmina kertoi, että tarjolla olisi lampaansatulaa kastikkeen, perunoiden, ruusukaalin ja porkkanoiden kera, ja jälkiruoaksi tarjoiltaisiin mustaherukkahyytelöä vaniljakastikkeen kanssa. Emilien mielestä keittiöstä kantautuvat tuoksut vaikuttivat erittäin lupaavilta. Wilhelmina lausui myös muutaman sanasen joulun sanomasta, mutta antoi sitten miehensä lukea ruokarukouksen, ennen kuin palvelustytöt alkoivat kantaa ruokaa sisään ja tarjoilla.

			Ainoa pöydästä puuttuva oli Jens Christian, vanhin poika ja perijä, joka vietti tänä vuonna joulua Bergenissä, mutta hänen molemmat sisarensa olivat paikalla aviomiehineen ja lapsineen. Judithilla, joka oli naimisissa lennätinpäällikkö David Lundstadin kanssa, oli mukanaan kaksi pientä poikaa, kun taas valokuvaajamestari Olav Johnsenin kanssa naimisissa olevalla Fredrikkellä oli mukanaan pieni tytär. Fredrikke oli tukevasti raskaana, mutta hänen vointinsa oli hyvä ja hän oli erinomaisella tuulella. Aterioinnin lomassa hän nojautui pöydän yli kohti häntä vastapäätä istuvaa Emilietä.

			”Olen kuullut huhua, että olet rakastunut erääseen pääkaupunkilaisnuorukaiseen, Emilie”, Fredrikke sanoi kiusoittelevaan sävyyn. ”Onko se totta?”

			Emilie punastui ja naurahti, mutta nyökkäsi sitten varovasti. Kaikki katsoivat häntä.

			”No, me siis kirjoittelemme toisillemme”, hän vastasi ja laski katseensa hämmentyneenä.

			”Niin, ja ne kirjeet ovat niin hehkuvan tulisia, että posteljooni hädin tuskin uskaltaa koskea niihin pelätessään polttavansa näppinsä”, Emilien vieressä istuva Anna tokaisi, ja se sai kaikki herahtamaan nauruun, eritoten siksi, että Anna harvoin vitsaili sillä tavalla.

			Isoäiti ei ollut enää paikalla. Vanhus oli väsynyt kovasti menneisyyden selvittelystä, joten Emilie oli auttanut hänet omiin oloihinsa talon toiseen kerrokseen. Emilie oli myös käyttänyt tilaisuuden hyväkseen ja kiittänyt sydämellisesti isoäitiään, mutta ei tiennyt, oliko vanharouva ymmärtänyt hänen sanojaan. Isoäiti oli vain ynissyt ja sopertanut jotain sekavaa. Vanhus oli rättiväsynyt, ja hänen mielensä harhaili jossain muualla.

			”Voi miten hauskaa! Mikä hänen nimensä on?” Judith huudahti innoissaan.

			”Älkää nyt tehkö tästä numeroa”, Emilie sanoi, vaikka ymmärsikin, ettei vastustelusta ollut hyötyä.

			”Älä viitsi, kerro nyt!” Judith vaati.

			”No hyvä on. Hänen nimensä on Simon Carlsvig”, Emilie ilmoitti. ”Majuri Conrad on hänen enonsa.”

			”Oikein komea ja mukava nuori mies”, Anna säesti tomerasti nyökäten.

			”Tarkoitatko majuri Conradia, täti hyvä?” Fredrikke kysyi nauraen.

			”Kyllä, häntä myös”, Anna sanoi ja kohotti melkein tyhjää punaviinilasiaan. ”Mutta viittasin tietenkin nuoreen Simoniin. Hän on yhdeksäntoistavuotias ja opiskelee teknillisessä koulussa Kristianiassa. Emiliellä on hänestä ihastuttava valokuva. Hän sai sen joululahjaksi majuri Conradin kautta.”

			”Oi, sen minä haluan nähdä!” Judith huudahti. ”Poikkean luonasi heti huomenna, Emilie.”

			”Minä myös”, Fredrikke vakuutti. Hänen valokuvaajamestarina toimiva aviomiehensä nyökkäsi ja sanoi, että hänkin haluaisi kernaasti nähdä kuvan.

			”Huomenna on lauantai”, Anna sanoi. ”Voitte kaikki tulla kahvikupposelle kello viisi. Meillä on nimittäin muutakin näytettävää, sillä Emilie on saanut Amerikasta kirjeen, jossa kerrotaan, mitä rakkaalle pikkuveljellemme Oddille tapahtui. Olemme jo kertoneet siitä Hans Andersille, mutta hänkään ei ole vielä saanut lukea kirjettä.”

			”Oi, miten jännittävää!” Judith puri alahuultaan katsoessaan Emilietä. ”Onko Odd-sedästä tullut ilmi jotain uutta?”

			”Kyllä, saimme hieman tietoa siitä, mitä hän teki ennen kuolemaansa”, Emilie vastasi, kun molemmat palvelustytöt olivat palanneet keittiöön ja sulkeneet oven perässään. ”Siihen liittyy yksi ongelma. Hän nimittäin vaati, etteivät hänen vanhempansa, varsinkaan äitinsä, saisi kuulla hänestä mitään. Mutta voimme puhua siitä lisää huomenna.”

			”Odd-setä parka”, Fredrikke huokasi palvelustyttöjen palatessa ruokasaliin korjaamaan astiat pois.

			”Eikä vähiten Solfrid-täti”, Judith sanoi heti. ”Pidin hänestä kovasti, kun tapasimme hänet täällä keväällä, ja minun käy häntä niin sääliksi. Täytyykö hänen jatkaa elämistä siinä torpanpahasessa Stodissa?”

			”Se jää nähtäväksi. Meillä on siihenkin liittyvää puhuttavaa”, Hans Anders sanoi. ”Liike on hänelle jotakin velkaa, mutta en tiedä, kuinka paljon minun pitäisi sanoa siitä, sillä se on melko… arkaluontoista, jos sallitte. Voimme puhua siitä hieman luottamuksellisemmin myöhemmin, ei tässä pöydässä.”

			”Kuulostaa vakavalta”, Fredrikke tokaisi.

			”Sitä se onkin”, hänen isänsä myönsi. ”Taas yksi asia, joka meidän on selvitettävä, mutta eiköhän se siitä järjesty. Nyt emme puhu tästä sen enempää.”

			Tuli hetkeksi hiljaista. Äidit auttoivat lapsia aterioimaan. Nuorimmat olivat saaneet makkaroita, joita oli helpompi pureskella. Emilie katseli touhua hetken ja mietti, miltä mahtaisi tuntua olla jonkun äiti, ja ajatus sai hänet hymyilemään. Hän kuvitteli Simonin isäksi, ja hänen hymynsä kirkastui, mutta silloin keskustelu jatkui.

			”Kerro lisää Simon Carlsvigistä, Emilie”, Judith pyysi innokkaasti hymyillen. ”Haluan tietää kaiken!”

			”Niin, enhän minä vielä tunne häntä kovin hyvin”, Emilie huomautti naurahtaen ujosti. Se oli totta, mutta hän oli kuitenkin suudellut miestä ja vaali mielessään sitä muistoa, oli se sitten kuinka säädytöntä tahansa.

			”Miltä hän näyttää?” Judith ei antanut periksi. ”Onko hän pitkä vai lyhyt, tukeva vai laiha, vaalea- vai tummahiuksinen?”

			Emilie vain nauroi ja pudisti päätään.

			”Simon on pitkä ja harteikas, mutta hoikka ja pitkäraajainen”, Anna sanoi. ”Todella komea nuori mies, jolla on vaaleat, kiharat hiukset ja tarttuva hymy. Eikö totta, Emilie?”

			”Juu”, Emilie sanoi kiherrellen. ”Hän harrastaa voimistelua.”

			”Harrastaa mitä?” Fredrikke kysyi.

			”Hän kuuluu Kristianian Voimisteluseuraan”, Emilie selitti. ”En ole aivan varma, mitä he siellä harjoittelevat, mutta hän on erittäin ketterä.”

			Se kirvoitti seurueesta naurut. Emiliestä tuntui hieman hölmöltä istua siinä kerskailemassa mielitietyllään, mutta tottahan sen oli. Hän muisteli kävelyretkeä ja sitä, miten Simon oli suorastaan kuplinut riemua. Hän muisti, kuinka ilo oli tarttunut häneenkin. Mutta kaikkein parhaiten hän muisti lämpimän halauksen ja suudelman ennen kuin he erosivat.

			Luultavasti hän näkisi Simonin seuraavan kerran vasta kesällä, mutta onneksi olivat kirjeet. Ja tietysti valokuvat. Simonin valokuva oli kehyksissä Emilien yöpöydällä. Miehen kasvot olivat viimeinen asia, jonka hän näki illalla, ja taas ensimmäiseksi aamulla, kun hän avasi silmänsä ja sytytti valon. Usein hänen oli kipaistava ylös huoneeseensa keskellä päivääkin vain nähdäkseen Simonin kasvot. Kuva oli totinen, mutta Simon näytti silti jotenkin hilpeältä ja hyväntuuliselta. Kenties se johtui hänen avoimesta ja rehellisestä katseestaan.

			Tänä iltana Emilie kirjoittaisi loppuun aloittamansa kirjeen, ja lauantaina hän postittaisi sen.

		

	
		
			5

			”Kas, sinäkö täällä piileskelet, Magnar?” tokaisi pakarituvasta tuleva nainen. Hän pysähtyi aivan Magnarin viereen, ja he olivat lähes yhtä pitkiä. Nainen puristi huivia kaulaansa vasten pakkaselta suojaksi. Hänen hengityksensä huurusi pieninä valkoisina pilvinä aina hänen hengittäessään ulos, ja hän vaikutti hengästyneeltä ja kiireiseltä.

			”No, en minä varsinaisesti piileskele, Ingrid”, Magnar murahti. ”Seisoinpahan vain tässä vetämässä hieman henkeä. Kävin katsos hiihtämässä. Mutta nyt minun täytyy varmaan lähteä taas kotiin päin.”

			”Ei, mene toki ensin renkitupaan lämmittelemään hetkiseksi”, emäntäpiika suostutteli. ”Jos odotat hetken, voin tuoda sinulle ruokaakin. Rengit ovat nyt sisällä päärakennuksessa, sillä heidän täytyy autella juhlissa, veden kantamisessa ja muissa raskaissa töissä, ja sen jälkeen heidän pitää siirtää pöydät yhteen ja raivata sali tanssia varten. Joten saat olla renkituvassa omassa rauhassa hyvän tovin. Siellä palaa navettalyhty.”

			”Jassoo”, Magnar sanoi kulmat kurtussa. Hän ei ollut koskaan ennen kuullut Ingridin puhuvan niin paljon ja niin ystävällisesti, ja hän ajatteli, ettei nainen ollut alkuunkaan niin ankara kuin ihmiset väittivät. Hän oli huomannut sen ennenkin, sillä emäntäpiika oli usein tarjonnut hänelle aterian tai ystävällisen sanan. Tänään nainen vaikutti olevan erinomaisella tuulella.

			”Mene nyt vain lämmittelemään ja odota hetkinen, niin tuon ruokaa niin pian kuin voin”, Ingrid toisti ystävällisesti, ja Magnar nyökkäsi ja raahusti navetan ovelle. Renkitupa sijaitsi tallin takana.

			”Oletko loukannut itsesi, Magnar?” Ingrid kysyi ja katsoi miestä tutkivasti.

			”Ei, kaikki on hyvin, satutin vain itseni kaatuessani vähän aikaa sitten jäälle”, mies vastasi, mutta keho oli tosiaan käynyt kankeammaksi siinä ulkona seisoskellessa, ja kivut olivat kovemmat kuin aiemmin, etenkin lonkassa. Pitkä hiihtoretki ei ehkä sittenkään ollut tehnyt hänelle hyvää.

			”Tuo ei näytä ollenkaan hyvältä”, Ingrid ilmoitti.

			”Äh, eiköhän se asetu ajan myötä”, Magnar arveli.

			”Voisin tuoda vähän linimenttiä ja hieroa sitä kipeään kohtaan”, emäntäpiika ehdotti. ”Musta-Guri on tehnyt meille ruukullisen.”

			”Kiitos, mutta se ei ole tarpeen. Pärjään kyllä.” Magnar köpötteli vielä muutaman askeleen navetan ovelle, mutta Ingrid seurasi perässä.

			”Auta armias!” Ingrid huokaisi ja pudisti päätään. ”Täällä sinä linkutat kuin mikäkin raajarikko samalla kun eukkosi hyörii tanssiaisissa muiden kanssa. Sietäisi hävetä!”

			”Hän on oikeastaan töissä”, Magnar korjasi, mutta tuntui mukavalta saada hieman huolenpitoa. Solfridin varoituksia hän ei ollut jaksanut kuunnella.

			”Hah! Hän marssii ympäriinsä pöyhkeänä kuin mikäkin kaupunkilaismatami”, Ingrid julisti päättäväisesti. ”Puhelee mukavia herrasväelle ja samaan aikaan komentelee meitä muita minkä kerkeää. Ei tosiaankaan taida olla helppoa jakaa torppaa sellaisen kanssa, vai onko?”

			”No, meillä kaikilla on kai omat puolemme”, Magnar vastasi epäröiden. ”Minulla myös. Kylillä liikkuu varmasti kaikenlaista huhua.”

			”Ehkä, mutta minusta on kyllä ihme, että olet noinkin pitkämielinen omahyväisen ja ilkeän eukkosi suhteen.” Ingrid tuhahti. ”Mene nyt sisään lämmittelemään, niin tulen pian tuomaan ruokaa.”

			”Juu”, Magnar vastasi. Hänen olisi pitänyt lisätä, ettei Solfrid ollut sen enempää ilkeä kuin omahyväinenkään, mutta sanat juuttuivat kurkkuun, kun päärakennuksen ovi aukesi ja sieltä astui ulos kukapa muu kuin Solfrid itse. Hän huomasi heti navetan seinustalla seisovan kaksikon ja harppoi ripeästi pihan poikki heidän luokseen.

			”Oletko käynyt pakarituvassa katsomassa, miten siellä sujuu, Ingrid?” Solfrid huikkasi jo matkan päästä. Ääni oli terävämpi kuin tavallisesti, ja Magnar näki Ingridin säpsähtävän.

			”Juu, kaikki on valmista”, emäntäpiika vastasi. ”Voimme alkaa kantaa ruokia sisään.”

			”Aloitetaanpa sitten”, Solfrid sanoi pysähtyessään parin metrin päähän. Hän heilautti päätään kyökin ovea kohti, ja Ingrid tuhahti ja lähti matkaan. Magnar tunsi itsensä pieneksi, kun Solfrid käänsi katseensa häneen.

			”Mitä sinä täällä teet?” vaimo tivasi.

			”Kävin hiihtämässä”, Magnar murahti. ”Onko se kenties kiellettyä?”

			”Ei”, Solfrid vastasi. ”Mutta kestääkö kunto?”

			”Älä sinä siitä piittaa”, mies tuhahti. ”Mene vain sisään pitämään hauskaa herrasväen kanssa.”

			Solfrid huokaisi.

			”Onko Didrik kotona?” Solfrid kysyi.

			”Oli hän.” Magnar otti tukea seinästä mennessään ottamaan suksensa.

			”Sinun ei pitäisi hiihtää, kun sinulla on noin kovat kivut”, Solfrid sanoi. ”Voin pyytää jotakuta rengeistä viemään sinut kotiin reellä.”

			”Pah!” Magnar tuhahti. ”Kyllä tässä pärjätään. Mene sinä vain tanssimaan sen kirotun majurisi kanssa.”

			”Lopeta tuo hölynpöly!” Solfrid pyysi. ”Tiedät varsin hyvin, että minä vain tarjoilen juhlissa.”

			Magnar laski sukset maahan ja asetti jalkansa siteisiin.

			”Se oli taatusti Conrad, jonka tapasit ylhäällä mäessä juuri ennen joulua”, hän jupisi.

			”Mitä sinä nyt höpiset?” Solfrid kysyi ääni kireänä.

			”Näin jäljet. Te makasitte hangessakin.”

			”Niin, törmäsin vahingossa häneen, mutta siinä ei onneksi käynyt kuinkaan”, Solfrid vastasi raskaasti huokaisten. ”Turha kuvitella mitään muuta. Minulla ei ollut aavistustakaan, että hän oli siellä.”

			”Eiköhän se vaan ollut sovittu juttu”, Magnar sähähti hampaidensa välistä. Hän ei ollut odottanut niin selvää tunnustusta heti kättelyssä.

			”Täyttä palturia!” Solfrid aloitti, mutta juuri silloin päärakennuksen ovi aukesi ja sieltä astui ulos koko joukko piikoja ja renkejä Ingrid etunenässä. Solfrid kääntyi katsomaan heitä, ja Magnar meni matkoihinsa. Hän pärjäisi kyllä ilman Ingridin sapuskoita. Hän ei katsonut taakseen vaan tunsi päässeensä edes hieman niskan päälle. Pian häntä alkoi kuitenkin epäilyttää, sillä mitä hän oli oikeastaan saavuttanut? Ei juuri mitään, hän ymmärsi. Ehkä jopa vähemmän kuin ei mitään, sillä tilanne oli pikemminkin pahentunut.

			Kivut pakottivat hänet etenemään kumarassa ja hitaasti, joten hänellä oli hyvin aikaa ajatella. Hauras voitonriemu kuihtui pois jo ennen kuin hän ehti pois pihapiiristä, ja alakulo valtasi aina vain enemmän kotimatkalla Haugeniin. Hän tunsi itsensä arvottomaksi ja typeräksi. Hänellä oli maailman paras vaimo, mutta silti hän teki kaikkensa pilatakseen kaiken itseltään ja vaimolta myös. Kaikki meni päin mäntyä. Nyt hän ei ollut edes täysikuntoinen työmies, eikä hänestä ehkä enää koskaan tulisikaan sellaista. Hän vajosi pohjalle, kun taas nuori ja teräväpäinen Solfrid kohosi jatkuvasti ylemmäs.

			Oli kovin yllättävää, että Solfrid oli niin auliisti myöntänyt kohtaamisen Conradin kanssa, ja se sai hänet pohtimaan, oliko vaimolla kenties sittenkin puhdas omatunto. Siinä tapauksessa hän oli taaskin ollut väärässä, ja silloin juuri hän oli se, joka oli jälleen kerran pilannut kaiken. Se näytti olevan hänen kohtalonsa. Hän vain tuhosi tuhoamistaan, kun taas Solfrid rakensi parempaa tulevaisuutta. Ei Magnar sellainen halunnut olla.

			Äkkiä hänelle valkeni jotain muutakin. Ingrid oli ollut ystävällinen ja huolehtiva häntä kohtaan vain siksi, että inhosi Solfridia, ei siksi, että pitäisi hänestä. Itse asiassa kukaan ei pitänyt hänestä. Ei yksikään ihminen! Hän ei enää nauttinut minkäänlaista kunnioitusta kylässä. Edes hänen omat poikansa eivät katsoneet häntä ylöspäin, pikemminkin päinvastoin.

			Mitä varten hän edes eli?

			Pakkanen nipisteli poskia, kun Magnar ponnisteli ylös mäkeä kohtaan, jossa hangessa oli kuoppa. Hän pysähtyi ja katsoi jälkiä vielä kerran, ja ne täsmäsivät hyvin Solfridin puheisiin. Näytti todellakin siltä, että yhteentörmäys oli ollut puhdas vahinko, sillä Conrad oli iskeytynyt taaksepäin törmäyksen voimasta. Luultavasti Solfrid oli parahtanut säikähdyksestä ja pyytänyt anteeksi, muttei ollut uskaltanut kertoa miehelleen tapauksesta, koska tiesi tämän tulevan mustasukkaiseksi ja epäluuloiseksi. Totta puhuen heillä ei muutenkaan ollut liiemmin halua keskustella mistään.

			Pakkashuuru pöllähteli Magnarin suusta hänen puuskuttaessaan eteenpäin, ja vihoitteleva lonkka sai hänet irvistelemään tuskasta. Polvi ei vaivannut nyt yhtä pahasti. Hänen suutaan kuivasi, hengitys oli tiheää ja sydän takoi rinnassa, mutta ei hän sellaisista pikkuseikoista välittänyt. Hän ajatteli Solfridia ja kaikkea sitä, mitä oli vaimolleen velkaa, mutta kaiken kaikkiaan sitä oli vain liikaa. Sitä vekseliä hän ei pystyisi ikinä maksamaan.

			Sitten hänen mieleensä muistuivat taas vakuutusrahat. Niin, hän oli elätellyt pientä toivonkipinää niiden suhteen, mutta nyt sekin kuihtui kovaa vauhtia. Rahat olivat pelkkä kaukainen haave. Hänen suunnitelmansa sen varalle, jos korvaus maksettaisiin, oli niin typerä ja yksinkertainen, ettei hän halunnut edes ajatella koko asiaa. Sitä paitsi rahat kuuluivat vaimolle, jos ne vastoin kaikkia odotuksia saataisiin.

			Vielä kerran Magnar ohitti Haugenin rakennukset. Ikkunasta kajasti himmeä valo, ja hän kuuli koiran haukkuvan tuvassa, mutta se vaikeni pian. Hän jatkoi pysähtymättä matkaa aiempia jälkiään pitkin ja tuskin huomasi pelästyttäneensä pöllön, joka lehahti äänettömästi lentoon puun oksalta. Oliko se jokin enne? Hänen selkänsä oli hiessä, ja vatsassa kouraisi kylmästi. Revontulet leimusivat taivaalla kapean kuunsirpin virnuillessa tähtien lomasta. Ilma oli tyyni, ja kireä pakkanen sai puunrungot paukahtelemaan jossain kauempana.

			Sitten hän saapui suuren männyn luo, riisui suksensa, kömpi lumesta painavien oksien alle ja istuutui. Paloviinapullo nökötti lumessa siinä, mihin hän oli sen jättänyt, ja Magnar nojasi selkänsä vasten vanhaa runkoa. Hän puraisi korkkia ja nitkutteli sen irti pullosta. Ponnistus sai yhden hänen harvoista hampaistaan irtoamaan, ja hän sylkäisi sen suustaan. Mitäpä sen enää oli väliä. Häntä paleli, mutta silläkään ei ollut mitään merkitystä.

			Kylmästä täristen hän otti ensimmäisen kulauksen viinaa. Se sekoittui ikenistä vuotavaan vereen, ja vahva viina korvensi suuta, kurkkua ja vatsaa. Ensin hampaan jättämää haavaa kirpaisi ikävästi, mutta pian se jo puutui. Hän joi pieniä kulauksia ja tunsi lämmön leviävän sisällään, vaikka muuten tärisi kylmästä. Vähitellen hän rauhoittui. Suru valtasi hänen mielensä. Oli tuskaisaa, ettei hän pystynyt löytämään muuta ulospääsyä tilanteesta, mutta Solfridin tähden oli parasta, että hän vain katosi. Vaimo pärjäisi paremmin ilman häntä, siitä hän oli aivan varma.

			Kyyneleet jäätyivät poskien sänkeen, ja Magnar kallisti jälleen pulloa. Oli kummallista, kuinka voimattomaksi ja heikoksi hän äkkiä kävi, mutta ainakaan hänellä ei ollut enää kipuja. Hän haukotteli eikä ollut enää jaksaa juoda enempää, mutta pakotti alas vielä yhden kulauksen. Hän oli unelias, mutta hänen täytyi silti suorittaa viimeinen teko.

			”Rakas Jumala, anna minulle anteeksi ja pidä hyvää huolta Solfridista ja lapsista. Aamen”, hän mumisi lähinnä itselleen. Sen jälkeen rauha levisi hänen kehoonsa ja mieleensä, joten hän sulki silmänsä ja salli itsensä purjehtia pimeyden huomaan suoden vain etäisen ajatuksen sille, kuka hänet mahtaisi löytää.

			Salstadissa oli helppo aistia riehakas juhlatunnelma; tarvitsi vain vilkaista pöydän ympärillä olevia iloisia ja hymyileviä kasvoja. Juhla-ateria oli jo täydessä vauhdissa. Jorunn oli kilauttanut triangelia, ja kun kaikki vieraat olivat asettuneet paikoilleen, Nils Salstad toivotti heidät tyyneen tyyliinsä tervetulleiksi. Sen jälkeen perillinen Jon oli muistuttanut joulun sanomasta ja pitänyt lyhyen puheen, jota seurasi malja vieraiden kunniaksi. Sitten majuri Conrad oli tapansa mukaan nostanut maljan kuninkaalle, ja sen jälkeen oli aika nauttia kaikista herkuista, joita piiat kantoivat saliin. Solfrid ohjasi tarjoilua ja osallistui itsekin juomien kaatamiseen, mutta kiireen ja mukavan juhlatunnelman keskelläkin hänen ajatuksensa karkasivat Magnariin.

			Hänen mielestään Magnar oli näyttänyt kovin yksinäiseltä ja surulliselta, vaikka miehen puheet ja asenne eivät olleetkaan heijastaneet sitä. Mutta sellainen Magnar oli, ei antautunut helposti tunteiden valtaan, taisteli vain kiivaammin vastaan niin kauan kuin jaksoi, kaikista kivuista ja vastoinkäymisistä huolimatta. Eipä Solfrid itsekään ollut ollut kovin ymmärtäväinen Magnaria kohtaan. Se hänen oli myönnettävä. Totta puhuen hän oli ollut melko turhautunut nähdessään miehen pihalla.

			”Kyllä, kiitoksia vain”, Even Conrad sanoi leveästi hymyillen, kun Solfrid tarjosi hänelle lisää olutta, ja Solfrid kaatoi lasin täyteen. Majuri oli melkein jo syönyt ensimmäisen annoksensa lihapataa ja kehui ruokaa vuolaasti.

			”Mukava kuulla, herra majuri”, Solfrid vastasi niiaten ja käänsi sitten katseensa vieressä istuvaan opettajattareen kysyen, halusiko tämäkin jotain juotavaa sen veden lisäksi, jota oli pyytänyt ensimmäisen tarjoilukierroksen yhteydessä.

			”Ei kiitos”, neiti vastasi vilkaisten sivusilmällä majuria. ”Olen antanut raittiuslupauksen enkä nauti lainkaan väkijuomia.”

			”Jääpä enemmän meille muille”, Conrad pilaili ja sai seurueen nauramaan. ”No niin, leikki sikseen, neiti. Kunnioitan tietysti noin vahvaa vakaumusta. Vaikka pakko sanoa, että minun mielestäni pieni ryyppy kummallekin jalalle tekee vain poikaa ennen tanssilattialle astumista.”

			Ihmiset nauroivat jälleen. Opettajatar mutristi suutaan ja siirsi hieman paikkakorttiaan, jonka Solfrid oli kirjoittanut.

			”En todellakaan aio tanssia, herra majuri”, Solfrid kuuli opettajattaren sanovan tarjoillessaan juotavaa seuraavalle vieraalle.

			”No, siitä voimme olla montaa mieltä, rakas pöytädaamini”, Conrad kiusoitteli, kuten vain hän osasi. ”Ajattelin pyytää muusikoita soittamaan oikein reippaan polskan. Silloin tuskin maltatte istua paikoillanne.”

			Ihmiset kuuntelivat keskustelua ja naurahtelivat, ja Solfrid ajatteli, ettei kukaan muu kuin Conrad voinut vitsailla tuolla tavalla sivistyneessä seurassa. Mies näytti myös nauttivan siitä, eikä hänen hyväntahtoista kiusoitteluaan otettu koskaan pahalla, mutta opettajatar oli vakavamielinen ihminen eikä näyttänyt liiemmin nauttivan hupailusta.

			”Ei sentään, hyi”, neiti huokaisi. ”On synti tanssia sillä tavalla.”

			”Se vasta syntiä onkin, jos ei koskaan pidä hauskaa”, Conrad vastasi. ”Miksi luulette Jumalan antaneen meille kyvyn nauraa ja tanssia?”

			”Nähdäkseen, pystymmekö vastustamaan kiusauksia, herra majuri”, opettajatar väitti vakavana.

			”Ja sen taidon neiti toden totta osaa”, lohkaisi hieman ylempänä pöydässä istuva vouti. Jälleen kuului hykertelyä ja naurua. Tunnelma oli rento ja hilpeä kaikesta punssista ja muista juomista, joita vieraat olivat nauttineet ennen ruokailua, ja Conradin esimerkki vaikutti suuresti siihen, että ihmiset uskalsivat heittäytyä ilonpitoon.

			Solfrid ei enää kuullut, mistä opettajatar ja Conrad puhuivat, mutta kauempaa hän näki miehen saavan pöytädaaminsa hymyilemään edes hitusen. Conrad tuli poikkeuksellisen hyvin toimeen ihmisten kanssa, mikä lämmitti Solfridin sydäntä. Sitä kesti tosin vain hetkisen ennen kuin Magnar palasi jälleen hänen mieleensä.

			Aviomiehellä oli selvästikin ollut kovia kipuja, joten miksi hän oli tullut tänne? Tietysti mustasukkaisuutensa ajamana, sillä oli päivänselvää, että mies epäili vaimollaan olevan sopimaton suhde majurin kanssa. Ja tietyllä tapaa Magnar olikin oikeassa, muttei siten kuin mies näytti uskovan. Ehkä hän oli aikonut vakoilla vaimoaan ikkunoiden läpi vain nähdäkseen, oliko oikeassa. Saattoihan toki myös olla, että mies oli vain kyllästynyt lojumaan yksin tuvassa. Olivathan välit Didrikiinkin käyneet viime aikoina hankalaksi.

			Solfrid mietti, oliko Magnar oikeasti hiihtänyt takaisin kotiin, ja pelkäsi, että mies joutuisi levähtämään matkalla kipujensa vuoksi. Hankeen jääminen oli vaarallista. Se sentään lohdutti, että Magnar tiesi sen itsekin vallan hyvin, olihan hänellä vuosikymmenten kokemus talvisista metsätöistä. Mutta entä jos hän vain uuvahtaisi? Kylmät väreet kulkivat Solfridin selkäpiitä, kun hän mietti sitä, ja hän joutui kysymään rovastilta uudelleen, halusiko mies lisää juotavaa.

			”Kyllä kiitos, kuten jo sanoinkin”, papiston edustaja nyökkäsi armollisesti, siristi toista silmäänsä ja katsoi häntä kummeksuen.

			Solfrid kaatoi lasin täyteen ja jatkoi eteenpäin, sillä monen lasi kaipasi täydennystä. Huoli Magnarista ei kuitenkaan täysin hellittänyt otettaan. Myös Ingridin käytös vaivasi mieltä. Miksi emäntäpiika oli seisonut siellä ulkona juttelemassa Magnarin kanssa? Oli näyttänyt siltä kuin Magnar olisi ollut matkalla navettaan tai talliin, mutta muuttanut mielensä Solfridin ilmestyttyä paikalle. Siinä tapauksessa Ingridin oli täytynyt antaa lupa, ehkä jopa rohkaista Magnaria menemään sisään, eikä siinä välttämättä ollut mitään pahaa. Solfrid kuulosteli tunteitaan, pohti, oliko hän mustasukkainen, ja häntä alkoi hymyilyttää. Siitä kenkä ei ainakaan puristanut.

			Kasvava ahdistus kuitenkin kalvoi hänen rintaansa. Entä jos Magnar makasi parhaillaan avuttomana lumessa paleltumassa kuoliaaksi? Hän alkoi toivoa, että mies olisi sittenkin mennyt navettaan, mutta se ei vaikuttanut todennäköiseltä. Huoli kasvoi minuutti minuutilta, ja lopulta hän meni Jorunnin luo ja kuiskasi rouvan korvaan muutaman sanan peloistaan. Jorunn katsoi häntä tiukasti ja pudisti päätään.

			”Et sinä voi nyt lähteä”, Jorunn kuiskasi takaisin, mutta hänen äänensä oli kantava ja moni kuuli sanat. Solfrid tyytyi niiaamaan ja lähti sitten kyökkiin. Jorunn oli tietysti oikeassa. Juhlat hienoine vieraineen vaativat Solfridin jatkuvaa läsnäoloa, ja hän oli itse ottanut pestin hoidettavakseen, mutta huoli ei silti tahtonut helpottaa.

			”Odottakaa hieman”, kuului Conradin ääni, ennen kuin hän ehti kauemmas. ”Onko jokin vialla, rouva Haugen?”

			”Ei suinkaan, herra majuri”, Solfrid vastasi kiireesti. Hän pysähtyi, kääntyi majurin puoleen ja niiata niksautti jälleen. ”Olen vain huolissani miehestäni, mutta se on varmasti aivan turhaa, ei mitään sellaista, mistä tarvitsisi välittää. Ei ollut tarkoitus häiritä juhlaa tällä tavalla. Syvimmät pahoittelut!” Hän niiasi vielä kerran epätoivoisena herättämästään huomiosta.

			”Miksi olette huolissanne Magnarista?” Conrad kysyi. ”Hänhän on raavas mies ja pärjää varmasti.”

			”Tietenkin, mutta hänellä on kovat kivut kaatumisen jäljiltä, ja hän kävi äsken täällä”, Solfrid selitti itkun partaalla, sillä nyt kaikki katsoivat häntä ja juhlatunnelma oli pilalla. ”Hän lähti hiihtämään kotiin päin eikä huolinut apua, mutta kaikki on varmasti aivan hyvin. Älkää antako typerien huolieni pilata tunnelmaa. Oli hölmöä mainita koko asiasta.” Hän loi anovan katseen Jorunniin, mutta sai vastaukseksi vain tyytymättömän mulkaisun.

			”Suokaa anteeksi”, Conrad sanoi ja nousi seisomaan. ”Tämähän on oikeastaan sotaväen asia, sillä Magnar Haugen oli aikanaan sotilas, ja minä olen jo ehtinyt nauttia enemmän kuin tarpeeksi tästä erinomaisesta ateriasta. Sekä minulle että hevoselleni tekisi hyvää saada hieman raitista ilmaa ja liikuntaa, ja tiedän kyllä, missä Haugenin torppa sijaitsee, joten teen mieluusti pikaisen rekiretken sinne ja varmistan, että miehellänne on kaikki hyvin, rouva Haugen. Siinä ei mene kauan. Palaan aivan varmasti ennen tanssien alkua, joten älkää suotta pelätkö, rakas pöytädaamini.” Majuri iski silmää ja virnisti opettajattaren punastuessa. Muu juhlaväki nauroi jälleen, ja siten juhlatunnelma oli pelastettu. Vain Jorunn ei näyttänyt tyytyväiseltä Solfridin kohdatessa hänen katseensa.

			”Älkääkä sitten juoko kaikkea konjakkia sillä välin!” Conrad huikkasi huiskauttaen kättään juhlaväelle lähtiessään salista.

			Didrik istuskeli ikävystyneenä kotona Haugenin pikkuruisessa torpassa. Aiemmin päivällä hän oli käynyt tarkistamassa ansat ja saanutkin riekon, joka riippui nyt vajassa mureutumassa, mutta sisälle tullessaan hän oli havainnut talon olevan tyhjä. Hän tiesi, että äiti oli Salstadissa, mutta isän poissaolo oli yllättänyt hänet. Hän löysi isänsä suksien jäljet ja ajatteli, että isä oli varmaan lähtenyt jonnekin vierailulle eikä jaksanut sen kummemmin miettiä asiaa. Didrik laittoi kunnon tulet tulisijaan ja mietti, että olihan hänellä Loke seuranaan, joten hänellä ei ollut hätäpäivää, mutta olisi hän toki mieluummin ollut muiden nuorten seurassa.

			Salstadissa riitti varmasti vilskettä, ja siellä olisi ollut kova tarve parille ylimääräiselle käsiparille, mutta äiti oli kieltänyt häntä lähtemästä kotoa.

			”Isäsi saattaa tarvita apua jossakin”, äiti oli sanonut.

			Isä ei vain ollut täällä.

			Didrik jäi kuitenkin kotiin vartomaan. Hän lämmitti kylmää puuroa ja söi sen paistetun silavan kanssa, sillä äiti oli sanonut, että hän voisi tehdä niin. Ruoka maistui herkulliselta maitokupillisen kera, mutta oli silti ikävystyttävää istua tuvassa yksin. Mitään ei tapahtunut, kunnes yhtäkkiä hän näki tuvan ikkunasta isänsä hiihtävän torpan ohi ja jatkavan metsään. Silloin oli jo alkanut hämärtää. Pitkän ajan kuluttua Didrik erotti isän hahmon uudelleen, kun isä palasi metsästä. Koirakin huomasi sen ja murahti hieman, mutta rauhoittui, kun Magnar Haugen katosi alamäkeen kohti Salstadia, tälläkään kertaa edes käymättä kotona.

			Mitä ihmettä isä oikein puuhasi? Didrik aprikoi sitä hyvän tovin, mutta ei tullut hullua hurskaammaksi. Hän oli huomannut isän kulkevan hieman vinossa, joten kivut olivat ilmeisesti yhä kovat, mutta näköjään isä silti jaksoi hiihtää pitkiä matkoja. Sitä oli mahdoton käsittää. Jotain outoa oli meneillään, mutta mitä?

			”No, touhua sinä vain omiasi, mitä se sitten ikinä onkaan”, Didrik mutisi itsekseen.

			Oikeastaan hän oli tyytyväinen, ettei isä ollut kotona, sillä isän läsnäolo teki pirtin ilmapiiristä kovin synkän ja raskaan. Didrik janosi yhä enemmän lähtöä, mutta se ajatus sai omatunnon aina hieman pistelemään, sillä äitihän joutuisi jäämään tänne. Hän toivoi, että voisi tehdä jotain äitinsä hyväksi.

			Didrik istui pitkään hämärässä pöydän ääressä ja katseli ulos pienestä ikkunasta, joka jäätyi hetki hetkeltä enemmän. Huurre kulki karmeista keskustaan, mutta ikkunassa oli silti yhä pari pientä kurkistusaukkoa. Eipä nähtävääkään ollut paljon, jos ei laskettu tähtien ja revontulien loistetta, joka sai lumen kimaltamaan ja puut näyttämään kivettyneiltä peikoilta. Didrik nousi, lisäsi puita tuleen ja istuutui jälleen. Liekkien punertava kajo oli tuvan ainoa valonlähde, sillä hän ei raaskinut sytyttää talikynttilää ilman syytä.

			Jos hänellä olisi ollut jokin kirja, hän olisi tohtinut sytyttää yhden äitinsä kotitekoisista kynttilöistä. Jokin tarina suuresta maailmasta kaukana Stodin ulkopuolella olisi voinut olla hauskaa luettavaa. Hän ei ollut koskaan käynyt pitäjän ulkopuolella, ei edes Steinkjerissä.

			”Kyllä sinunkin vuorosi vielä tulee”, äidillä oli tapana sanoa, mutta Didrik pääsisi ripille vasta kahden ja puolen vuoden päästä. Siihen oli pitkä aika.

			Koira nousi yhtäkkiä ja höristi korviaan jollekin ulkoa kantautuvalle äänelle. Se haukahti hieman, mutta vaikeni, kun Didrik komensi sitä. Se jäi silti seisomaan ja kuulostelemaan ilmaa nuuhkien, joten Didrik tähysi ikkunasta nähdäkseen, oliko joku tulossa. Se saattoi myös olla jokin eläin, mutta luultavasti se oli vain isä, joka oli viimein tulossa kotiin. Ikkuna oli nyt melkein kokonaan jään peitossa, joten sen läpi ei tahtonut nähdä mitään, vaikka tähdet ja kuu valaisivat valkeaa hankea melko hyvin.

			Koira murisi hiljaa, mutta hiljeni jälleen melkein saman tien, ja silloin Didrik erotti pakkaslunta vasten liukuvien suksien äänen. Hän tuijotti ulos ja erotti hädin tuskin hahmon, joka kulki isän aiemmin tekemää latua pitkin ehkä viidenkymmenen metrin päässä pirtistä. Sen oli pakko olla isä, mutta hän ei tullut sisään, vaan katosi jälleen metsän siimekseen. Didrik ei nähnyt häntä enää, mutta koira seisoi vielä hetken paikallaan, ennen kuin rauhoittui jälleen.

			Tämä oli jo enemmän kuin outoa. Didrik pohti selitystä ja toivoi, että äiti olisi ollut paikalla, jotta he olisivat voineet aprikoida asiaa yhdessä, vaikkei siinä kai oikeastaan ollut paljoakaan pohdittavaa. Isä oli aikuinen mies ja teki mitä halusi, ja tulistuisi varmasti, jos Didrik menisi ulos kysymään, mitä hän oikein puuhasi.

			Didrik nousi levottomana ja lisäsi puita tulisijaan. Sen jälkeen hän kävi ulkona hakemassa vajasta ison sylillisen polttopuita. Oli niin kylmä, ettei edes koivuhalon tuoksua tuntenut, ja hyinen ilma nipisteli korvia ja nenää, mutta Didrik pysähtyi silti talon ulkopuolella kuulostelemaan hetkeksi ennen kuin palasi sisään halkojen kanssa. Ei kuulunut hiiskaustakaan, ja revontulet näyttivät aavemaisilta, joten Didrik ei jäänyt pitkäksi aikaa ulos seisoskelemaan. Loke lepäsi tuvassa rauhallisena, kun hän pudotti puut laatikkoon, mikä hälvensi myös Didrikin levottomuutta. Hän istuutui jälleen pöydän ääreen.

			Hieman myöhemmin hän pohti pehkuihin painumista, koska oli niin pitkästynyt, mutta oli vielä liian aikaista. Ei, hänen olisi pitänyt olla Salstadissa muiden nuorten kanssa katselemassa herrasväen juhlimista. Se vasta olisi ollut jotain!

			Mutta mitä ihmettä isä oikein puuhasi ulkona paukkupakkasessa? Ehkä Didrikin pitäisi käydä katsomassa, seurata isän latua ja ottaa selvää, minne se johti? Ja jos se veisi johonkin taloon, hän voisi huokaista helpotuksesta ja palata kotiin. Niin hän tekisi, sillä muuten hän ei saisi mielenrauhaa.

			Uutta päättäväisyyttä uhkuen Didrik nousi ja pukeutui lämpimästi. Loke oli heti jalkeilla ja heilutti häntäänsä toivoen pääsevänsä mukaan, ja totta kai se saikin tulla. Niin he menivät ulos, ja Didrik värähti sekä kylmästä että epämääräisestä pelosta, jota tunsi pimeydessä vaanivia salaperäisiä olentoja kohtaan. Hän kiinnitti kuitenkin sukset jalkoihinsa ja lähti seuraamaan isän jättämää latua. Loke tepsutteli edellä lieassaan. Didrik oli sitonut narun vyötärölleen, jotta voisi hiihtää molemmat kädet vapaina.

			Yö oli hiirenhiljainen, ja valo oli niin taianomainen, että se sai kylmät väreet kulkemaan Didrikin selkäpiissä. Revontulet hohtivat vihertävinä ja tähdet loistivat hyistä valoaan hankea vasten. Ladun molemmin puolin tönötti lumen painon alle notkahtaneita mäntyjä, jotka kaartuivat koiran ja nuoren hiihtäjän ylle. Lunta ei ollut edes jalan syvyydeltä ja monin paikoin lumipeite oli ohuempikin, sillä puut olivat suojanneet polkua, jota pitkin latu kulki. Oli niin kylmä, että sukset luistivat huonosti ja sieraimet huurtuivat kiinni Didrikin hengittäessä, joten hän veti villahuivin suunsa ja nenänsä eteen suojaksi pakkasta vastaan.

			Äiti oli neulonut Didrikin vanttuut, ja huvin vuoksi äiti oli opettanut hänellekin neulomista, joten huivin Didrik oli tehnyt itse. Se oli paljon helpompaa kuin lapasten neulominen. Lanka oli peräisin loppuun kuluneesta villapaidasta, jonka äiti oli purkanut voidakseen käyttää villalangan uudelleen, joten langassa oli paljon solmuja, mutta huivi lämmitti silti mukavasti.

			Didrik seurasi latua, joka mutkitteli jonkin verran. Isän sukset olivat harhautuneet monta kertaa hieman erilleen ja takaisin yhteen. Ei isä tavallisesti niin horjahdellen hiihtänyt, mutta Didrik oletti sen johtuvan kivuista ja ontumisesta. Myös sauvan jäljistä näki, että hän oli tuon tuosta joutunut nojaamaan sauvaansa, sillä silloin sompa oli uponnut syvemmälle ja se oli isketty kauemmas ladusta. Isä oli hiihtänyt tästä ainakin kolmesti, sikäli kuin Didrik pystyi näkemään: ensin edestakaisin ja sitten vielä kerran poispäin, joten itse latu oli kiinteä ja selvä.

			Koira kulki edellä kuono maassa ja veti innokkaasti narusta, joten Didrikin oli helppo seurata sitä, mutta häntä jännitti koko ajan enemmän. Hän tunsi seudun hyvin ja oli nyt aivan varma, ettei latu vienyt ihmisten ilmoille, vaan päinvastoin suoraan erämaahan, mahdollisimman kauas kaikesta asutuksesta. Sen täytyi merkitä, että isä oli jossain taivasalla. Jossakin näillä main hän oli edellisellä reissullaan kääntynyt ja palannut takaisin, siispä oli todennäköisintä, että isä tekisi samoin myös tällä kertaa. Mutta sitä oli paha mennä sanomaan, sillä Didrikin mielestä isän touhuissa ei tuntunut olevan mitään järkeä.

			”Entä jos hän on seonnut?” poika mutisi hermostuneena Lokelle, mutta koira ei kuunnellut, sillä se oli nyt nostanut päätään ja höristi korviaan. Se nuuhki ja vainusi päästämättä ääntäkään. Didrik arveli, että koira oli varmaan saanut vainun isästä. Ehkä isä tuli jo pian heitä vastaan. Poika pysähtyi ja kuunteli, muttei nähnyt eikä kuullut mitään, ja se oli kaikkein kammottavinta. Loke seisoi edelleen jännittyneenä ja tuijotti eteenpäin korvat pystyssä ja naru kireäksi pingottuneena.

			”Isä?” Didrik sanoi varovasti. Ääni kuulosti pieneltä ja hennolta avarassa talvisessa metsässä, eikä vastausta kuulunut. Hän näki, että latu johti vanhan jättimäisen männyn juurelle. Puu oli hänelle tuttu, mutta hän ei nähnyt, jatkuivatko jäljet sen ohi. Didrik oli usein kiipeillyt valtavassa puussa, jonka isä väitti olevan satoja vuosia vanha, ja sen latvasta näki vaikka miten kauas. Didrik oli istunut siellä ylhäällä ja katsellut alas muiden, pienempien puiden latvoihin ja haaveillut olevansa lintu, joka liiteli niiden yllä. Mieluiten haukka, sellainen, joka saattoi lentää ja saalistaa, joka pystyi syöksähtelemään ja kohoamaan yläilmoihin tuosta vain. Sen täytyi olla uskomaton tunne.

			Nyt Didrikiä kuitenkin pelotti. Hän aisti pahaenteisen tunnelman ja alkoi pelätä, että maahiset olivat ottaneet isän valtaansa. Halu kääntyä ja paeta kiireen vilkkaa kotiin kävi melkein sietämättömäksi, mutta hän tiesi kokemuksesta, että pimeässä säntäily vain pahensi pelkoa. Nyt ei saanut pinkoa pakoon. Silti myös eteenpäin meneminen kammotti.

			Kuuluiko hänen takaansa jokin ääni? Didrik käänsi nopeasti päätään katsoakseen, mutta tähtien valo oli nyt himmeämpi ja puista ja pensaista lankesi suuria varjoja, joten hän ei erottanut mitään. Jos siellä oli jotain, se seisoi nyt paikoillaan. Se saattoi olla tonttu, sillä olihan joulu, ja silloin niitä näkyi kuulemma useammin. Didrik ei ollut koskaan nähnyt tonttua, ja äiti väitti, ettei tonttuja ja maahisia ollut olemassakaan, mutta juuri nyt hän ei ollut asiasta aivan varma. Ilta vaikutti noidutulta, ja hän ounasteli, että vanha mänty saattoi kätkeä sisäänsä maahisten sisäänkäynnin. Olivatko maahiset vieneet isän mukanaan ja sekoittaneet hänen päänsä?

			Koira vinkui, ja Didrik käänsi katseensa taas siihen. Loke seisoi yhä jäykkänä ja tuijotti suoraan eteenpäin korvat hörössä, joten oli selvää, että se oli vainunnut jotain edessäpäin, männyn alta. Didrik pelästyi, että maahiset olivat saattaneet lumota nyt myös Loken tai ainakin aikoivat tehdä sen, ja silloin hän itse olisi takuulla seuraava. Hän vapisi ja polvet tutisivat. Pakokauhua oli vaikea tukahduttaa.

			Ei, hänen oli otettava tästä selvää. Hänen oli oltava nyt iso poika, ei mikään pikkukakara, joka kaipasi lohtua ja suojelua, vaan sellainen, joka pärjäsi omillaan. Sellainen, josta äiti voisi olla ylpeä, jos kaikki päättyisi hyvin. Hän suoristi selkänsä ja teki varmuuden vuoksi ristinmerkin rintansa yli ja toisti sen sitten kasvojensa edessä, sillä maahisten sanottiin kavahtavan ristiä. Sitten hän alkoi lausua Isä meidän -rukousta kovaan ääneen samalla, kun antoi suksiensa liukua jälleen varovasti eteenpäin. Koira veti häntä vinkuen perässään. Viiden metrin mittainen lieka oli koko ajan kireällä, ja Loke pyrki valtavien, lumenpeittämien oksien alle.

			Männyn runko oli niin paksu, että olisi vaadittu kaksi aikuista miestä yltämään sen ympäri. Alimmat oksat olivat lähes parin metrin korkeudella maasta, joten vaikka lumi painoi niitä alaspäin, niiden alle oli helppo pujahtaa. Ainoa ongelma oli, että oksien alla oli miltei pilkkopimeää, joten Didrikin oli vaikea nähdä mitään. Hän vain aisti paksun, tumman rungon ja erotti, että lunta oli tuiskunnut hieman männyn allekin. Loke jatkoi kiskomista ja vingahteli nyt innokkaasti, joten siellä oli jotain.

			”Isä?” Didrik huhuili uudelleen, tällä kertaa kovempaa, mutta tulos oli sama: hän ei saanut vastausta. Mutta Loke halusi eteenpäin, joten sydän pamppaillen Didrik antoi sen mennä oksien alle. Hänen vyötäisilleen sidottu naru löystyi, kun koira pysähtyi aivan rungon viereen, ja äkkiä Didrik osui isän suksiin ja sauvaan. Hän aisti myös viinan lemun, joten hän potkaisi sukset jalastaan ja ryömi kontallaan eteenpäin.

			Silloin hän näki isän. Isän kasvot loistivat valkoisina pimeyden keskellä. Hän istui selkä runkoa vasten ja pää rinnalle painuneena.

			”Isä!” Didrik huusi täyttä kurkkua, muttei se auttanut, sillä isä ei havahtunut. Epätoivoisena Didrik tarttui isäänsä hartioista ja ravisteli, mutta se aiheutti ainoastaan sen, että Magnar rojahti kyljelleen lumeen. Pää roikkui ja kädet olivat veltot. Isän sylistä vierähti maahan pullo, ja kurkusta kuului kammottava, koriseva ääni, mutta se kesti vain pienen hetken. Se kuulosti pahaenteiseltä naurahdukselta, ikään kuin joku tosiaan olisi ottanut isän valtaansa.

			Sitten Didrikin korvissa helähti. Ääni kuulosti kaukana kiliseviltä aisakelloilta, aivan kuin maahiset olisivat valjastaneet reen tullakseen nyt noutamaan heidät molemmat. Didrik ei edes huomannut itkevänsä. Hän oli kauhusta kankea, ja hänen kätensä tärisivät, kun hän riisui oikean lapasensa. Sitten hän painoi paljaan kätensä isän otsalle ja tunsi, miten kylmä se oli.

